Zaštita jabuke pred berbu

Na području Moravičkog okruga zasadi jabuka srednje poznog i poznog sortimenta se nalaze u različitim fazama obojavanja i sazrevanja plodova (81-85 BBCH).

U jabučnjacima je počela aktivnost treće generacije jabukinog smotavca (Cydia pomonella). U toku je polaganje jaja, a u narednim danima može se očekivati početak piljenja larvi ove štetočine.

Treća generacija jabukinog smotavca jedna je od najštetnijih u voćnjacima, jer se javlja u periodu zrenja i berbe plodova. Gusenice ulaze direktno u plod, prave hodnike ka semenkama i pune ih izmetom. Napadnuti plodovi spolja često izgledaju zdravo, ali u unutrašnjosti dolazi do pojave truleži. Štete se mogu odraziti direktno na prinos: veliki procenat roda je uništen neposredno pred berbu, plodovi su crvljivi, ranije otpadaju i neupotrebljivi su za tržište. Ujedno se smanjuje i kvalitet plodova za industrujsku preradu. Dugoročne posledice odražavaju se na kvalitet plodova koji se skladište jer crvljivi plodovi brže trule.

U cilju očuvanja kvaliteta i tržišne vrednosti roda jabuke, preporučujemo proizvođačima u čijim zasadima berba neće početi skorije, da spreče ubušivanje larvi u plodove primenom nekog od navedenih insekticida:

a.m.hlorantraniliprol 0,016-0,02% ili

a.m.hlorantraniliprol+ lambda-cihalotrin 0,3-0,4 l/ha ili

a.m.spinetoram 0,3-0,4 kg/ha ili

a.m.cijantraniliprol 0,06%

U periodu neposredno pred berbu i unošenje plodova u skladišta važno je da se sprovedu mere zaštite plodova od skladišnih patogena prouzrokovača: mrke truleži ploda (Monilinia fructigena), gorke truleži ploda (Colletotrichum gleosproides), meke truleži ploda (Penicillium spp.). U cilju dužeg očuvanja kvaliteta plodova preporuka je primena jednog od navedenih fungicida:

a.m.boskalid+piraklostrobin 0,8 kg/ha ili

a.m.ciprodinil+fludioksonil 0,8-1 kg/ha ili

a.m.fludioksonil 1 l/ha ili

a.m.pirimetanil+fludioksonil 1,6 l/ha

U zasadima u kojima je berba u toku ili se očekuje u narednim danima ne preporučuje se primena hemijskih mera zaštite.

Prilikom sprovođenja hemijskih mera zaštite treba voditi računa o karenci i maksimalnom broju dozvoljenih tretmana preparata (MBT) u toku sezone.